Ettepanek: NÕUKOGU MÄÄRUS, millega muudetakse määrust (EL) 2015/104 seoses teatavate huntahvena püügi võimalustega /* COM/2015/041 final - 2015/0025 (NLE) */





SELETUSKIRI 1. ETTEPANEKU TAUST Nõukogu määrusega (EL) 2015/104 on määratud 2015. aastaks kindlaks teatavate kalavarude ja kalavarurühmade püügivõimalused, mida kohaldatakse liidu vetes ning liidu kalalaevade suhtes teatavates väljaspool liitu asuvates vetes. Tavaliselt muudetakse kõnealuseid püügivõimalusi nende kehtivusaja jooksul mitu korda. 2. HUVITATUD ISIKUTEGA KONSULTEERIMISE JA MÕJUHINNANGU TULEMUSED Ei kohaldata. 3. ETTEPANEKU ÕIGUSLIK KÜLG Käesoleva ettepaneku eesmärk on muuta määrust (EL) 2015/104 järgmiselt. Komisjon lisas määruse (EL) 2015/104 (COM(2014) 670) ettepanekusse meetmed Atlandi ookeani kirdeosa huntahvena (Dicentrarchus labrax) varude kaitseks. 2014. aasta juunis avaldas Rahvusvaheline Mereuurimise Nõukogu (ICES) teadusliku nõuande kõnealuste varude kohta, mis on alates 2012. aastast kiiresti vähenenud. Lisaks sellele on kalanduse teadus-, tehnika- ja majanduskomitee (STECF) arvamusel, et praegu kehtivad siseriiklikud meetmed on osutunud huntahvena kaitsel ebatõhusaks. Huntahven on aeglaselt kasvav ja hilja suguküpsuse saavutav liik. Kõnealuste varude kalastussuremus ületab neljakordselt maksimaalse jätkusuutliku saagikuse (MSY) taseme. Komisjoni ettepanek sisaldas harrastuskalastajate püügikoguse piirangut ehk nn kaasavõetava saagi piirmäära ja kõnealuse liigi töönduspüügi meetmeid. Nõukogu ei toetanud neid meetmeid ja seepärast ei sisaldu need ka nõukogu määruses (EL) 2015/104. Komisjon on praegu vastu võtmas meetmeid, mille eesmärk on vähendada kiiresti huntahvena kalastussuremust Atlandi ookeani kirdeosas, võttes aluseks ühist kalanduspoliitikat käsitleva Euroopa Parlamendi ja nõukogu määruse (EL) nr 1380/2013 („ühise kalanduspoliitika algmäärus”) artikli 12. Need meetmed on suunatud huntahvena töönduspüügile. Võttes arvesse harrastuspüügi osakaalu kõnealuse liigi kalastussuremuses, tuleb kalapüügivõimaluste määruses kehtestada 2015. aastaks harrastuskalastajatele püügi piirnorm. 2015/0025 (NLE) Ettepanek: NÕUKOGU MÄÄRUS, millega muudetakse määrust (EL) 2015/104 seoses teatavate huntahvena püügi võimalustega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 43 lõiget 3, võttes arvesse Euroopa Komisjoni ettepanekut ning arvestades järgmist: (1) Nõukogu määrus (EL) 2015/104[1] ei sisalda Atlandi ookeani kirdeosa huntahvena (Dicentrarchus labrax) varudega seotud kalapüügivõimalusi. (2) 2014. aasta juunis avaldas Rahvusvaheline Mereuurimise Nõukogu (ICES) teadusliku nõuande Atlandi ookeani kirdeosa huntahvenavarude kohta, mis on alates 2012. aastast kiiresti vähenenud. Lisaks sellele on kalanduse teadus-, tehnika- ja majanduskomitee (STECF) hinnanud huntahvena kaitstust kohaldatavate riiklike meetmetega ja leidnud, et need on üldiselt ebatõhusad. Huntahven on aeglaselt kasvav ja hilja suguküpsuse saavutav liik. Huntahvena kalastussuremus Atlandi ookeani kirdeosas ületab neljakordselt maksimaalse jätkusuutliku saagikuse (MSY) taseme. (3) Komisjon on vastu võtnud Euroopa Parlamendi ja nõukogu määruse (EL) nr 1380/2013[2] artiklil 12 põhinevad kiireloomulised meetmed, et vähendada teatavast töönduspüügist tulenevat huntahvena kalastussuremust. (4) Harrastuspüügi osakaal kõnealuste varude kalastussuremuses on märkimisväärne. Seepärast on asjakohane kehtestada püügivõimalused päevanormina, mitu kala tohib harrastuskalastaja endale jätta. Harrastuspüük võib toimuda mitmel eri viisil, nagu näiteks püük harrastuspüügilaevalt või kaldalt. (5) Kuna kõnealune päevanorm täiendab kiireloomulisi meetmeid, mille komisjon võttis teatava töönduspüügiga seoses, peaks käesolev määrus jõustuma seitsmendal päeval pärast selle avaldamist. (6) Seepärast tuleks nõukogu määrust (EL) 2015/104 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EL) 2015/104 muudetakse järgmiselt. (1) Artikkel 2 asendatakse järgmisega: „Artikkel 2 Reguleerimisala 1. Käesolevat määrust kohaldatakse järgmiste laevade suhtes: a) liidu laevad ning b) liidu vetes tegutsevad kolmandate riikide laevad. 2. Artikli 11a kohaldamisel kehtib käesolev määrus ka harrastuspüügi suhtes.” (2) Artiklisse 3 lisatakse punkt m: „m) „harrastuspüük” – mittetöönduslikud püügitoimingud, mille puhul vee-elusressursse kasutatakse meelelahutuslikul, turismi ja sportlikul eesmärgil.” (3) Lisatakse järgmine artikkel 11a: „Artikkel 11a Huntahvena harrastuspüük Atlandi ookeani kirdeosas ICESi IVb, IVc, VIIa, VIId, VIIe, VIIf, VIIg, VIIh, VIIj ja VIIk püügipiirkonnas toimuva harrastuspüügi käigus tohib üks inimene jätta endale kuni kolm huntahvenat päevas.” (4) Määruse (EL) 2015/104 I lisa muudetakse vastavalt käesoleva määruse lisale. Artikkel 2 Käesolev määrus jõustub seitsmendal päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] NÕUKOGU MÄÄRUS (EL) 2015/104, 19. jaanuar 2015, millega määratakse 2015. aastaks kindlaks teatavate kalavarude ja kalavarurühmade püügi võimalused, mida kohaldatakse liidu vetes ning liidu kalalaevade suhtes teatavates vetes väljaspool liitu, ning millega muudetakse määrust (EL) nr 43/2014 ja tunnistatakse kehtetuks määrus (EL) nr 779/2014. [2] EUROOPA PARLAMENDI JA NÕUKOGU MÄÄRUS (EL) nr 1380/2013, 11. detsember 2013, ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ. LISA järgmise dokumendi juurde: Ettepanek: Nõukogu määrus, millega muudetakse määrust (EL) 2015/104 seoses teatavate kalapüügivõimalustega Määruse (EL) 2015/104 I lisa muudetakse järgmiselt. 1. Esimesse tabelisse (ladinakeelsete nimetuste ja tavanimetuste vastavustabel) lisatakse pärast kannet Deania calcea järgmine kanne: „Dicentrarchus labrax || BSS || huntahven” 2. Teise tabelisse (tavanimetuste ja ladinakeelsete nimetuste vastavustabel) lisatakse pärast ümara heleraiga seotud kannet järgmine kanne: „Huntahven || BSS || Dicentrarchus labrax”